Perussuomalaisten puheenjohtajan Jussi Halla-ahon mukaan vanhustenhoivan ongelmat eivät johdu niinkään rahasta vaan tahdosta. Hänen mukaansa kyse on valinnoista. - Hoitajamitoituksen nostaminen 0,7 prosenttiin maksaa reilut 200 miljoonaa euroa. Suomi käyttää tänäkin vuonna suuremman summan maahanmuuttajien täysin tehottomaan kotouttamiseen.

Perussuomalaisten kannatus alkoi näyttää nousun merkkejä viime syksynä ja kääntyi Taloustutkimuksen ja Alman kyselyissä selvään nousuun jo joulukuussa.

Nyt mitattu 12 prosentin kannatus on korkein Taloustutkimuksen PS:lle mittaama lukema sitten elokuun 2015, jolloin PS:n kannatus oli 15 prosenttia. Tosin tuo 15 prosenttia ei ole täysin vertailukelpoinen. Siniset irtautuivat Timo Soinin johdolla perussuomalaisista alkukesästä 2017, jolloin Jussi Halla-aho valittiin PS:n puheenjohtajaksi.

Halla-ahon johtaman PS:n osalta torstaina julkistettu kannatuslukema on selvästi korkein.

Taustalla maahanmuuton ongelmat

Halla-aho kommentoi puolueensa kannatusnousua Iltalehdelle torstaina. Hän arvioi, että entiset PS:n kannattajat ovat olleet katsomossa ja ovat nyt palaamassa sieltä puolueen kannattajiksi.

– Kun vaalit lähestyvät, ihmiset alkavat tietysti enemmän ajatella politiikkaa.

– Mutta tähän vaikuttavat myös ihan oikeat politiikan kysymykset, kuten energia- ja ilmastopoliittiset keskustelut sekä maahanmuuttoon liittyvät tapahtumat Oulussa ja muualla sekä monet muut asiat.

Halla-ahon mukaan muut puolueet ovat tulleet maahanmuuttoon ja vanhustenhoivaan liittyvissä kysymyksissä perussuomalaisten linjoille.

PS:n puheenjohtaja Jussi Halla-aho, puoluevirkailija Matti Putkonen sekä puolueen poliittiset suunnittelijat Riikka Purra ja Sakari Puisto linjasivat PS:n politiikkaa puoleen tiedotustilaisuudessa Helsingissä torstaina. MIKA KOSKINEN

– Muut puolueet ovat joutuneet tekemään näissä kysymyksissä hyvin tiukkoja u-käännöksiä ja takinkäännöksiä, viimeksi nyt vanhusten hoivapalveluihin liittyvissä asioissa. Luulen, että se nakertaa jonkin verran luottamusta näihin puolueisiin myös niiden perinteisissä äänestäjissä.

Kannatus on nyt 12 prosenttia. Mikä on tavoite vaaleissa?

– PS:n tavoitteena on ollut kaiken aikaa olla suurin puolue näissä vaaleissa.

Millä prosentilla se tulee?

– Sitä on täysin mahdotonta sanoa. Kyllä me olemme ilman muuta siirtyneet pois siitä parinkymmenen vuoden takaisesta tilanteesta, jossa meillä on kolme suurta puoluetta ja sitten on sitä muuta porukkaa.

– Luulen, että suurimpien puolueiden kannatus liikkuu tulevissa vaaleissa 15 ja 20 prosentin välillä.

Halla-aholta täysilaidallisia

Halla-aho ampui torstaina täysilaidallisia poliittisia kilpailijoitaan kohtaan PS:n ”työmiehen tuumaustunnilla” pitämässään poliittisessa tilannekatsauksessa.

– Vaalit ovat tulos ja sen kyllä näkee! hän aloitti.

– Oulun lapsiraiskausten jälkeen puolueet ovat esittäneet mitä hurjimpia toimenpiteitä maahanmuuton ongelmien ratkaisemiseksi, vaikka tähän asti on vakuuteltu, ettei mitään ongelmia varsinaisesti ole ja että lainsäädäntömme on niin tiukka kuin se kansainvälisten sopimusten mukaan voi olla, Halla-aho noitui.

– Pääministeri Sipiläkin toivoisi kansalaisten unohtavan, että hän syksyllä 2015 kutsui irakilaiset Suomeen. Sen jälkeen hän on ryhtynyt kirjoittamaan vaihtoehtoista historiaa siitä, mitä hän tuolloin sanoi ja tarkoitti.

Halla-ahon mukaan sama ilmiö on nähty nyt vanhustenhoidon ympärillä vellovassa poliittisessa keskustelussa.

– Kaikki ovat tienneet pitkään, että tilanne on karmea niin kotihoidossa kuin laitoshoidossa. Viime päivinä on keskusteltu paljon hoitajamitoituksen kirjaamisesta lakiin ja valvonnan parantamisesta. Nämä ovat toki tärkeitä asioista, mutta ne eivät puutu itse suureen ongelmaan, joka on rahanpuute.

Halla-ahon mukaan kunnat joutuvat riittämättömien valtionosuuksien vuoksi ostamaan palvelut sieltä, mistä halvimmalla saa.

– Lisäksi yksityisten toimijoiden ensisijainen tehtävä on tuottaa omistajilleen voittoa kuin ajatella yhteiskunnan kokonaisetua tai edes asiakkaiden eli vanhusten hyvinvointia.

– On irvokasta, että näiden konsernien johtavilla paikoilla istuu nykyisiä ja entisiä poliitikkoja niin kokoomuksesta, sosiaalidemokraateista kuin vasemmistoliitosta, Halla-aho sanoi nimeämättä kuitenkaan sen tarkemmin ketään.

Halla-ahon mukaan Suomessa eduskuntavaalit on yleensä voitettu lupaamalla kansalaisille lisää palveluja.

– Haluan muistuttaa, että sosiaalidemokraatit, jotka nyt ratsastavat vanhustenhoidon ahdingolla, olivat itse viime hallituksessa pahentamassa tilannetta leikkaamalla kuntien valtionosuuksia. Kuvittelivatko sosiaalidemokraatit vakavissaan, että leikkaukset eivät ajaisi sote- ja hoivapalveluja vaikeuksiin.

Halla-ahon mukaan kyse ei kuitenkaan ole rahasta vaan valinnoista.

– Hoitajamitoituksen nostaminen 0,7 prosenttiin maksaa reilut 200 miljoonaa euroa. Suomi käyttää tänäkin vuonna suuremman summan maahanmuuttajien täysin tehottomaan kotouttamiseen, Suomi käyttää suuremman summan ulkomaalaisille maksettaviin toimeentulo- ja asumistukiin ja Suomi käyttää melkein saman summan vastaanottokeskustoimintaan, vaikka kriisi on kuulemma ohi.

”Vastakkainasettelua tulee tehdä”

PS julkisti torstaina sosiaalipoliittisen ja talouspoliittisen ohjelmat. Niissäkin mennään vahvasti maahanmuuttoteema edellä.

– Me haluamme hyvinvointivaltion, jossa maahanmuutto ei luo turvattomuutta eikä rasita kustannuksiltaan jokaista suomalaisille tarkoitetun hyvinvoinnin sektoria, sosiaalipoliittista ohjelmaa esitellyt puolueen poliittinen suunnittelija Riikka Purra sanoi.

PS:n sosiaalipoliittisessa Hyvinvointi takaisin! -ohjelmassa sanotaan suoraan, että suomalaisten veroeurot tulee käyttää suomalaisten hyväksi ja veroeurot on kohdennettava tarkemmin oleellisiin kohteisiin. Sellaisiksi PS määrittelee suomalaiset vähäosaiset eli vanhukset, lapsiperheet, sairaat ja vammaiset.

PS:n mukaan suomalaisten hyvinvointi on joutunut ”maahanmuuton ansaan.”

– Suomeen saapuva maahanmuutto ei korjaa työllisyysastetta tai kestävyysvajetta, Purra sanoi.

Purran mukaan kyse on arvoista.

– Meillä on arvopohja ja se on suomalaiset. Vastakkainasettelua tulee tehdä, koska ihmiset ovat vastakkain, Purra sanoi.

Perussuomalaiset kertoi torstaina, että puolue julkistaa kahden viikon päästä laskelman maahanmuuton kustannuksista. Purran mukaan siinä puhutaan mieluummin miljardeista kuin sadoista miljoonista euroista.

Keskituloisten verotus ankaraa

Talouspoliittisessa ohjelmassaan PS linjaa, että ”palkasta pitää jäädä käteen ilman, että välttämättömät elinkustannukset vievät siitä kohtuuttoman suurta osaa ja vaurastumisen on oltava mahdollista normaalilla työnteolla.”

PS leikkaisi maahanmuutosta ja EU:n tulonsiirtojen kaltaisista ”ulkoisista kohteista.” Investoinnit se kohdentaisi liikenneväyliin, kohtuuhintaiseen asumiseen, koulutukseen, kotihoitoon ja hoivapaikkoihin.

Veropolitiikassa PS leikkaisi asumisen, energian ja liikenteen verotusta. Ansiotuloverotusta puolue muuttaisi niin, että se keventäisi keskituloisten ja työeläkkeiden verotusta.

Tavoitteena on keskituloisten osalta Ruotsin malli. PS:n talouspoliittista ohjelmaa esitellyt poliittinen suunnittelija Sakari Puisto sanoi, että suomalaisen 42 500 euroa vuodessa tienaavan veroprosentti on 5,1 korkeampi kuin ruotsalaisen.

–Siinä on melkoinen kannustinloukku. Hintalappu on kova ja siksi se on tehtävä asteittain.